khistorydata/jeongjo-sjw-relations huggingface dataset:
정조 5년 · 강
判下刑曹鄭啓星擊錚供辭。
정조 5년 · 목
因該曹啓星擊錚供辭。敎以。戶籍加年之類。豈獨渠一人而已。年過七十。且値回婚。爲子情理。安得不欲蒙宥。所訴不甚孟浪。律亦只是徒年。不必使渠代配。受由回婚。今日內幷其父放送。貴賤何間。此亦孝理之政也。卽爲行會。
정조 5년 · 강
禮曹。以錦伯査狀就議大臣啓。
정조 5년 · 목
該曹啓言。錦伯査狀指一稟處事命下矣。道臣査啓。徐女則無一點可訾。有十分可尙。林女則等是一死。而或不無優劣之殊。旌復之典。似當有分等之別。就議大臣。則領議政徐命善以爲。今覽道臣狀本。徐女之或滷或縊。視死如歸者。古亦罕有。特許旌閭。恐不可已。林女之羞憤被劫。辦死俄頃。論其貞節。似不在徐女之下。而道臣狀本中。在閨遠嫌云云。果不無錙銖之別。施以給復之典。恐爲得宜云。大臣之議如此。請上裁。敎以。依議施行。
정조 5년 · 강
命李復燮拿勘。鄭駿采捧招。
정조 5년 · 목
因尙瑞院寶單子。敎以。寶單子背書於肅單。奏御文字。不但莫重。入啓肅單。從何出外。至有此背書之境乎。旣已登聞之後。不可尋常處之。事係重大。當該官員。令該府拿問嚴勘。下吏出付攸司。委折嚴問以入。敎曰。渠雖武弁。出入近侍。其所奉公。似當百倍他人。況又伊日嚴敎荐降。至汰軍職之任。則在渠道理。縮伏囹圄。以聽處分。而乃敢符同武都事。至有此蔑法之擧。蔑法猶屬與衆共犯之事。而渠之頑濫痴蠢。放恣無嚴。誠極痛駭。前別軍職鄭駿采。更爲拿囚嚴問。捧招以聞。
정조 5년 · 강
命時囚玄在默等議處。
정조 5년 · 목
義禁府啓言。假通禮典籍玄在默。直講洪聖臣原情。泛稱遲晩。請刑推得情。敎以。除刑推議處。又啓言。忠州前營將李輯原情。泛稱遲晩。所當請刑。而曾經宣傳官。請除刑推議處。敎以。待明朝開坐議處。
정조 5년 · 강
判下金吾時囚供辭。
정조 5년 · 목
義禁府啓言。金㶊柱洪九瑞姜趾煥宋煥喆安聖彬沈有鎭李枰任觀周原情。泛稱遲晩。所當請刑。而曾經侍從。幷上裁而鄭存中請刑推得情。敎以。特敎置對之下。所供專事漫漶。此等供辭。豈可捧入乎。渠等爰辭。可謂罪上添罪。幷削職放送。其中金㶊柱安聖彬任觀周。或稱有欠潔之病。或稱有老親之病。或稱有通知之病。皆有所據。有難混勘。幷分揀放送。又啓言。 永禧殿入直部將金致淇洪禹祚。 宗廟入直部將金永勉成世柱金柱。　社稷入番部將李命松鄭行儉等原情。泛稱遲晩。請刑推得情。敎以。渠輩旣皆自首。自首人前已參恕。俱以遐方賤微之徒。得參末官。未及持去帽袍。或爲一分原情之端。後勿如是之意。各別嚴飭後。付過放送。又啓言。 永禧殿入直部將金吉行金浩成趙雲行等原情。泛稱遲晩。請刑推得情。敎以。依金致淇等判付。幷附過放送。而其中趙雲行一人。獨以宣薦。稍有知覺。渠是亞將之子。且與遐外武弁貧不自存之類大異。莫重直處。便服出入。是豈成說乎。渠之頑濫。已自宣傳官擬望後試力時知之。乍擧鐵杖。尙有羞厭之色。御前咫尺。不禁笑容。伊時直欲棍配。而至今含垢。亦出寬典。且觀渠爰辭。全沒倫脊。元不及事狀。但謄他供以呈者。究厥情狀。尤極痛駭。詐不以實。於渠準備語。照此重勘後草記。又啓言。出身洪重仁所供。旣非四件事。不過田地相訟。而動駕時。肆然白活。萬萬無嚴。請考律勘處。允之。敎以。奏御文書。固當審愼。況 先朝受敎。事體莫重。刑曹結辭。則捧供後。依 先朝受敎。爲先放送云云。而本府啓目。元無此措語。豈至今仍囚乎。然則大違 先朝受敎。難免不審之失。卿等推考。又啓言。本府前都事李濟逵李性重李崇運柳煥星洪檊丁志德尹晳東徐有豊李舒永等原情。泛稱遲晩。請刑推得情。敎以。今日國法。雖曰蔑如。朝家以已聞已知之事。因事端拿問。則渠輩一辭牢諱。初不明白直陳。幷與許多罪人之許接馬房事。而忌諱爲事。卿等亦不致察。循例捧入。若此。則自上替行禁堂之事。可以得其情實乎。此供辭幷勿許。待明朝更捧口招。以草供捧入。其中李性重尹晳東等。在直日淺。只是一日。則混同勘處。殊欠綜實之政。勿汰分揀放送。李崇運誠如渠供辭。足爲發明之端。而在直日子。時囚誰某。卿等更爲相考。苟有參恕之道。論理草記。否則一體更招。又啓言。典獄署主簿崔璹。參奉李師漢等原情。泛稱遲晩。請刑推得情。敎以。崔璹伊日替直。伊日被罪。又以聽傳敎往來闕中云爾。則尙有推諉之端。付過放送。李師漢幺麼卑微之類。淑問之下。焉敢沒實納供乎。情狀萬萬痛駭。此供辭勿施。傳敎罪人之元不囚繫委折。更爲嚴問以聞。又啓言。永禧殿入番部將金吉行等。捧口招以入。敎以。侵暮罷坐。文書修整。易致夜深。爲慮滯囚之弊。供辭皆令草供捧入。而入侍承旨錯傳。從重推考。又以副司直崔台衡拿囚啓。敎以。然則分揀放送。
정조 5년 · 강
判下秋曹擊錚人原情覆啓。
정조 5년 · 목
刑曹啓言。楊州居幼學李璟擊錚原情以爲。左右捕廳捕校來稱賊漢接主人。奪去牛隻及衣服什物以去云矣。此不過呈狀伸辨者。而敢爲登聞。其供勿施。請令該廳査實推給。允之。敎以。瑣屑之事。至於登徹。雖甚猥越。此等之弊。不可不嚴禁。且聞近來捕校輩風習。不如古久矣。以不給失物爲能事。安用捕盜爲哉。枚擧此意。嚴飭該廳。更觀來頭。考察勤慢。幷與大將勘罪。以此知悉。又啓言。任實居幼學曺顯龍。茂長居金時鼎等。各持疏本。或爲白活。或爲擊錚。而所謂疏本。則顯龍。以朝廷之頹敗。守長之不得其人。賦役之不均。軍保之殽雜。科擧之懈弛。士習之不正。六條臚列。時鼎。以各邑還穀濫捧之弊。奸吏逋負之弊。無後寺奴婢徵族之弊。奴良產凌分之弊。南草害穀費財之弊。五事條陳矣。俱非四件內事。則幷爲不施。而近來遐外奸民。以句語之乖當。格例之違錯。必欲登聞而後已者。不可無懲。幷自臣曹請嚴勘。敎以。苟有一得之見。呈疏公車。以聽處分之爲可。而豈敢越例。擊錚或白活乎。後勿如是之意。嚴飭分付。旣値求言之時。名以士子。充軍則不可。自本曹參酌懲治後放送。又啓言。尙州居童蒙金古宏。爲其父本州殺獄罪人兌寶擊錚。所當捧供以入。而兌寶之獄情。實因明白。詞證俱備。實無可疑之端。此原情勿施。請自臣曹勘處。敎以。屢度防啓之後。又此呼籲。期於遂願。每每煩徹。雖極無嚴。究其本事。卽爲父鳴冤之事也。矜憐則矜憐。原文案卿等更加詳閱。如有求生於必死之端。論理草記。否則置之。又啓言。黃州居金仕元擊錚原情。渠等三十名。地黃採納應役。而官人求請而給復十三結減縮。故至於賣家田徵族姻之境云矣。極涉無嚴。其供勿施。而該營邑之減其給復。科外加誅。誠極怪駭。請分付道臣。査實釐草。敎以。該道新伯。才已到任。凡係邑弊民瘼。必欲銳意厘正。爲先以此事枚擧行會。令道臣親執詳査決折後。擧行形止狀聞可也。呼訴人係是四件事外。不可無罪而充軍。則徒煩編配。自本曹懲勵。又啓言。東部居出身洪重仁白活。所當捧供。而係是出身。請令義禁府擧行。允之。敎以。今日坐起時。捧供以入。又啓言。金得治擊錚原情。査處後草記事判下矣。得治招內。明任本以李景老之所畜。景老赴配之後。其兄得河。作爲花妻。而明任旣是私賤。則其兄之以招引良女被配。實爲冤痛云矣。明任之爲私賤。今始現露。則得河誘引之罪。雖自如也。良賤之別。宜有差等。罪人金得河。依本律以杖八十徒二年。徒流案改錄之意。請分付道臣。允之。又啓言。康津古今島居申長蘭金擊錚原情。渠之祖與父。築堰於本島。名之曰新堰坪。起墾耕食矣。礪山居李姓兩班。謂以此地入於延平府院君賜牌之中。累次相訟云矣。依例勿施。渠輩稱冤旣如此。令道臣明査決折之意。請分付。允之。
정조 5년 · 강
召見戶惠堂判尹兵判訓將閣臣于誠正閣。戶曹判書李衍祥。惠堂鄭民始。判尹鄭好仁。兵曹判書李性源。訓將具善復。直閣金載瓚。
정조 5년 · 목
予曰。卿等旣已入來。故使之入侍矣。大抵閒曠處甚多之。故今番擊錚之弊。亦由於此。輦路兩旁造舍事。何以爲定乎。善復曰。俄與戶惠堂相議。而自官給財。使之許造好矣。予曰。給價造舍。不當施惠之道。造舍發賣。尤涉如何。當何以爲定耶。善復曰。三軍門各造一舍。以爲直房。則間數從此多。而亦無閒曠之弊矣。民始曰。前面不過十餘家之址。此則自軍門營造。而至於後面。則勢難一時幷建。次次許入。恐合事宜矣。予曰。兩旁間數幾何。而亦有願入之民耶。好仁曰。兩旁各爲六十間。而頃承下敎。募民願入者多矣。善復曰。募民許入。甚是美事。然貧賤之民。太半是草舍。則今此造舍之擧。非徒爲閒曠之弊。所重在焉。恐不無火災之慮矣。予曰。卿言是矣。然則材木發賣然後。可以營造乎。民始曰。設有材木。如無役糧。難保其營造。旣不得營造。則依舊閒曠而已。恐不如自官營造之爲便矣。予曰。戶曹物力。可以辦給耶。衍祥曰。所入物力。姑未停當。停當然後可以知之矣。予曰。禁營旣有材木。則以此取用。至於物力。則自各該軍門。分等取用。而營造之事。則訓將主管爲之。民始曰。聖敎至當矣。此不可三營門各自營造之事。自都監主管。則必無分力雜亂之弊矣。善復曰。民之趨利。如水取下。今將募民以入。而如無所利。則恐有難便之端。昔者旣有於義宮前募入靑藍契之例。今於惠化門入來魚駄布商。皆萃於此。而仍使旅客主人移接。則於渠輩大有所利。而事甚便好矣。予曰。此事諸臣之見何如。民始曰。訓將所奏甚好矣。予曰。民有其利然後。可保無弊。訓將之言好矣。好仁曰。人馬往來之際。似不無雜踏煩聒之慮矣。善復曰。前面皆是軍門直房。則往來人馬。多從後面。可無此弊矣。予曰。今此募入家舍。必使之成村。無得如前空闊。而沿邊家舍。亦於解凍後。卽爲許造也。善復曰。東邊菜田。此是空閒之地。故自兵曹亦欲買取云矣。予曰。此亦許民造舍處耶。性源曰。此則動駕時。禁軍陣札駐信地。雖不募入家舍。可無他慮矣。善復曰。館峴之鋪磚。所重在焉。而人馬往來。實多雜聒之弊。泮人外。自惠化門入來馬馱。幷以栢洞洞口回路似好矣。予曰。此則商確稟處。予曰。吏曹褒貶時。得無一司不參之弊乎。載瓚曰。所屬各司。果無不參者矣。予曰。吏曹有古風之例矣。比諸蓮堂坐起。則果何如耶。載瓚曰。禮貌體例。不下於舍人古風坐矣。予曰。小米作錢。今當爲之耶。載瓉曰。然矣。頃以校書館事。有新定節目。而節目釐正時。釐正堂上。初不往復於提調。故一提學方以此爲引義之端。原役料布上下。一時爲急。而了無出場之期。誠可悶矣。予曰。旣帶提調。又是閣事。則何往復之不可乎。甚可訝也。予曰。承旨與直閣。此日記考出。以爲抄謄時便易之地也。
정조 5년 · 강
賜原州幼學李夏鎭疏批。
정조 5년 · 목
批以。條陳弊瘼。旣出應旨之意。許令廟堂裁處。爾其退修學業。
정조 5년 · 강
命時囚李性重等添問目嚴問。李濟逵等論理議處。鄭駿采捧供以聞。趙雲行等定配。
정조 5년 · 목
敎曰。時囚罪人李性重尹晳東。旣命分揀放送。元望單還下。而其餘諸囚罪狀。殊甚痛駭。本事元非死罪。則曰有曰無之間。據實直招。以俟處分。胡是難事。而嚴問之下。一辭牢諱。有若全無是事者然。本罪之外。卽此一端。尤極無狀。朝家則猶慮渠輩之一時幷汰。望單留中。已至數日。仍於罷齋日。卽令捧供。渠輩若有一分含畏之心。所謂對供。如是無嚴乎。且觀本府書啓。前後監獄之數。每都事多者九十餘人。少不下數十人。而雖一二日。監獄都事囚人。無未滿十數之人。然而但曰無是事者。果無欺罔之罪乎。初欲闊略處分。而到今渠輩之自于如此。此而置之。國法何所施也。以此意添問目嚴問。如不直招。不必更問。直爲具由草記。當有別般處分。以此卽爲分付該府。○義禁府啓言。李濟逵李崇運柳煥星洪檊丁志德徐有豊李舒永等更招。敎以。朝家凡於決獄之際。務從寬恕。不欲苛細。雖以此囚等事言之。深軫一時九人之幷汰。更寓三令五申之微意。許令自首。開示條路。渠輩俱以世祿遺裔。似聞事君之義。雖於人鬼關頭生死立判之地。固當據實陳聞。以俟裁處之如何。惟此置對之命。但出飭勵之擧。渠輩必有省覺。豈不知本罪之不至死罪。然而游辭爲說。殆若戲劇者然。乃於屢煩嚴敎之始吐四十餘人姓名。今觀更招之現告。蓋著前供之欺罔。到此渠輩負犯。曰豈等閒。然又所供愈多駭痛者。大廳軒上。與直所房中。奚特百步五十步之間也。視此較彼。孰重孰輕。而渠輩之供。寧說大廳之容置。牢諱直所之許接。輒稱便是二字。猶以䌤縫爲望者。眞所謂欲巧反拙。到底情狀。節節痴頑。此而歇勘。其爲失刑之歎。容有旣也。合施之律。卽卿等存焉。何必指使。李濟逵柳煥星洪檊丁志德徐有豊李舒永等。時値藏刑。刑推例請除之。幷論理議處。李崇運在直日淺。事勢儘然。豈無弦韋之別。依李性重尹晳東例。特爲勿汰。又啓言。罪人李崇運嚴問口招。則其所發明。不無所據。似有參恕之道。而不敢擅便。請上裁。敎以。然則分揀放送。又以前別軍職鄭駿采拿囚啓。敎以。捧供以聞。又啓言。趙雲行杖一百收贖。告身盡行追奪。泰安郡徒三年定配。請押送。允之。敎以。如有功議。各減一等。又啓言。出身洪重仁杖一百收贖。告身盡行追奪。徒三年定配。私罪施行。允之。
정조 5년 · 목
予曰。昨日所抄日記。直閣皆已畢書乎。載瓚曰。玆以持入矣。予曰。此日記。使檢書官及閣吏中能書者。卽爲謄出。而如有可考處。以講書院日記旁考也。予曰。春坊日記釐正後。此則以政院日記中考出者也。壬辰至甲午四三年條。右承旨與同副合力抄謄也。
정조 5년 · 강
命明日常參。次對同參。
정조 5년 · 목
敎曰。明日常參。欲於歲前爲之之意也。次對不必頉稟。依例來會。使之同參。而此事業欲定式而未果。今之次對。卽古之常參也。諸宰之爲應常參官。自無所妨。而迄無一定之制。或有時服進參之例。或於門外待拜禮陞殿。俱無意義。此後若於常參日。兼行次對。則備堂幷參西行之意。分付本司及該曹。仍自政院。添付圖式。
정조 5년 · 강
以申應顯爲承旨。尋遞。
정조 5년 · 목
政院。以承旨趙時偉移拜兵曹參知。伴直無人啓稟。敎以。前望單子入之。○敎曰。初昏出牌。今已夜分。尙不承牌。法綱所在。極爲寒心。當該承旨遞差。待開門政官牌招開政。
정조 5년 · 강
命闕門攔入委折。兵曹判書李性源處問啓。
정조 5년 · 목
敎曰。近來閽禁解弛無餘地。每令摘奸。無日不被捉。至於今日。則所現捉雖至十餘人。比昨與再昨。可謂十分一。而旣從三令之意。更準三日之限。今始下敎矣。入直當該堂上遞差。郞官拿處。職在本兵之長。雖在家而若能每每察飭。安有是也。事事惟以無言爲主。致使闕門有攔入之擧。其委折。兵曹判書李性源處問啓。○政院啓言。問于兵曹判書李性源。則以爲。忝叨重任。一昩昏憒。各門出入。全未察飭。問啓之下。不知所達云矣。敎以。卿則姑先推考。退去後必惕念。無致重究。
정조 5년 · 강
命四處守門將。嚴問取服。
정조 5년 · 목
兵曹啓言。四處守門將拿致嚴問。而近來門禁之解弛。專由於守門將輩之不先關由於本曹。任自許入之致。請幷拿處。敎以。昨日再昨日事。何不盤問乎。再昨日事。雖屬入番前事。昨日事。豈有不知之理。卿宰之帶隸無標攔入者。不啻幾十人。此外若胥若隸及閒雜人。又不啻幾人。則嚴問之下。抵賴之狀。萬萬痛駭。初則爲念渠輩之貧窮。不汰不拿。而對供之粧撰如此。到今不可寬恕。當嚴處之意。更發問目。嚴問取服。再昨日守門將待。明朝拿致。捧招草記。
정조 5년 · 강
勘放時囚玄在默等。配洪重仁。
정조 5년 · 목
義禁府啓言。典籍玄在默。直講洪聖臣照律。各杖八十收贖。奪告身三等。私罪施行。允之。敎以。洪聖臣功減一等。又啓言。忠州前營將李輯照律。杖八十收贖。奪告身三等。私罪施行。允之。敎以。議減一等。又啓言。洪重仁杖一百收贖。告身盡行追奪。豊川府徒三年定配。請押送。允之。
정조 5년 · 강
命平安都事邊得翰拿處。
정조 5년 · 목
政院啓言。平安都事邊得翰搜驗狀啓。年月下不塡日子。所當還下。而事係邊報。不得已捧入。而若是顚錯。萬萬駭然。本院請推外。無他罰。何以爲之。敎以。拿處。
정조 5년 · 강
命鄭駿采議處措語。更爲書入。
정조 5년 · 목
因駿采議處啓目。敎以。奚特偃處馬房。又敢出入大廳軒上。寧有如許無嚴之徒。議處措語。更爲書入。
정조 5년 · 강
配李允泰于慶興府。
정조 5년 · 목
敎曰。捕廳在囚罪人中。向日以房子交奸事被囚漢。與宮人交通稍異。移刑曹減死爲奴。○刑曹。以允泰慶興府定配押送啓。
정조 5년 · 강
行常參及次對于涵仁亭。
정조 5년 · 강
命畿伯所陳關防兩條置之。
정조 5년 · 목
領議政徐命善啓言。京畿監司李亨逵上疏所陳關防兩條。一則以喬桐之復置水閫爲請。一則以長湍之更設防營爲請。而有廟堂裁處之命矣。以言乎喬桐。則水軍之移屬江都。今纔四稔。規模未及整頓。節目未盡講定。而別無可罷之端。忽有仍舊之擧。則藉曰。言者眞有的見。獨不念朝廷顚倒鎖刻之嫌乎。以言乎長湍。則遮險守津。固稱控禦之良策。捨外備內。亦多參差之異議。行之數十年。排布經理。亦旣粗完。而乍彼乍此。豈無多少擾民之事乎。請幷置之。從之。
정조 5년 · 강
命統營錢貿軍作米。姑令貸用。
정조 5년 · 목
領議政徐命善啓言。統制使具明謙狀啓。備陳支放不足之患。本營錢貿米軍作米兩條中。限六千石先爲貸用。以錢儲留。待來秋貿米充數事。令廟堂稟處爲請矣。貸來留錢。趁秋還作。無異準折代捧之不失充數。雖無已例。亦不足靳持。況前後許施。非止一再。今亦就兩條米中。姑令推移貸用於支放賙賑之資。留其價本。使之待明秋貿米充補。而苟或輕價磨鍊。備例儲留。則後來之人。孰肯自辦添補。準數貿充。畢竟錢不能爲米。米從而漸縮。則有違朝家曲副之意。亦非本營預備之道。幷以此意。請幷申飭知委。從之。
정조 5년 · 목
領議政徐命善啓言。見今南北賑政。行將經始矣。賑政之要。莫先於抄饑。蓋饑口精抄然後。賑穀可以有裕。賑穀有裕然後。饑口可以接濟。三道道臣。適皆得人。設施措處。何待朝家申飭。而賑邑守令。果皆殫誠盡心。有非可必。凡係抄饑分等白給還付等節。視其緩急。量其緊歇。親執董率。務盡周詳事。請出擧條行會。敎以。好矣。依爲之。
정조 5년 · 강
命諸道捧糴。歲前磨勘。北漢軍餉。一體知委。
정조 5년 · 목
領議政徐命善啓言。今年雖有設賑之邑。而屢豐之餘。亦有儲蓄之穀。故似聞諸道捧糴之不至甚艱。或有封倉已久者。或有收殺不遠處云。第於其中。自有觀望歲末之類。此非難捧之窮民也。豪鄕猾吏。希覬恩澤。此習若不嚴加釐革。朝家德意。不及於蔀屋之下。而適足爲吏鄕輩蒙惠之資。爲先以覰破奸計之意。行會諸道。使之刻期嚴督。趁歲前劃卽磨勘。至於北漢。係是軍餉。而近聞或不無犯科之患云。此則當發遣備郞摘奸。先將此意。請一體知委。從之。
정조 5년 · 강
命擊錚人遠配。考喧都事分揀。
정조 5년 · 목
領議政徐命善啓言。近來紀綱解弛。民不畏法。足可呈訴於守令道臣之事。上煩天聽。雖以日前動駕時言之。擊錚至於十四名之多。若不嚴懲。則其將接迹而起。臣謂今番擊錚諸人。一幷遠配。當該部官之不能肅淸字內。考喧都事之不能嚴飭俱不可無罪。請拿處。敎以。部官事。依爲之。都事旣非實都事。則宜有分揀之道。勿爲拿處。
정조 5년 · 목
右議政李徽之啓言。生民休戚。係於守令。況當災年。尤宜擇送。且守令之得人。亦係於初仕之擇出。兵曹初仕。專由於禁軍。而人多窠窄。每有積薪之患。兩銓官今方入侍。請幷申飭。從之。
정조 5년 · 강
命惠化門入來魚商及柴馱。皆由栢洞捷徑。
정조 5년 · 목
訓鍊大將具善復啓言。當初館峴之鋪設磚石。所重在焉。自今以後。泮人外。自惠化門入來之北關關東魚商及東郊柴馱。幷皆由栢洞洞口。轉向於新石橋。則路是捷。不害爲行人取便之道。請分付京兆當部。申飭回路。從之。
정조 5년 · 강
命褒貶應頉中。 陵官及學敎授抄啓文臣。直爲懸頉。
정조 5년 · 목
禮曹判書金魯鎭啓言。四學敎授進參於褒貶。而其中抄啓文臣。有勿參之命。則乃是應頉。至於時任玉堂之以身病陳疏。或呈告受由者。旣有調理三日之限。亦當在應頉之中。而從前未有區別。此後則 陵官及學敎授中抄啓文臣。依他例直爲懸頉。或有受由未滿限人員。亦以應頉施行之意。請定式。從之。
정조 5년 · 강
命擊錚人李燝[璟:I-PERSON]。還付捕廳。從重決折。
정조 5년 · 목
刑曹判書李命植啓言。擊錚罪人李燝[璟:I-PERSON]。草記批敎。移文捕廳矣。蓋燝[璟:I-PERSON]本以大賊接主方在捕廳保放中。而敢爲此無嚴猥越之擧者。萬萬駭痛。此等之類。將施湖沿充軍之律。臣於草記入啓之際。論罪一款。落而不書。惶恐得罪矣。敎以。卿則勿待罪。罪人李燝[璟:I-PERSON]稱名漢。奚特充軍而止。爲先還付捕廳。更加究覈。從重決折。
정조 5년 · 강
命各司郞官有罪時。只假官兼銜汰去。
정조 5년 · 목
吏曹判書鄭民始啓言。各司郞官之爲假郞廳通禮及兼春秋者。有罪汰去。則或有幷本職汰去之時。或有只兼銜汰去之時。旣無恒規。每患斑駁。宜有一番稟定。故敢達矣。敎以。只假官或兼銜汰去。
정조 5년 · 강
命均廳秋稅及選武布。正月內畢納。
정조 5년 · 목
吏曹判書鄭民始啓言。均廳秋稅及選武布。上納期限。在於歲前。而每年延拖。至於翌年春夏。各頃稅納。又從以稽滯。各別嚴飭。正月內畢納之意。請申飭諸道。從之。
정조 5년 · 강
命宋獻圭島配。姜文煥削版。李奎緯施律。
정조 5년 · 목
大司憲李★(土+甲)啓言。前參奉宋獻圭。卽德相之從孫。而及其德相罪彰之後。黨與之誅。當先於渠。則肆發心絕之言。欲爲倖逭之計者。已極巧惡。臺言峻發。終知不免。則又結不逞之徒。敢生營護之意。惟彼畿湖之變。未必不由於此輩之譸張。請宋獻圭絕島定配。從之。又啓言。前持平姜文煥。與德相爲舅甥之親。而陰謀凶計。無不參涉。其在折奸防患之道。決不可置之於輦轂之下。請姜文煥亟施屛裔之典。敎以。徒煩編配。先施削版之典。又啓言。李奎緯之當報民債者。未知其幾何。而業有畢捧後處分之敎。則在渠道理。固當備償之不暇。而已過周年。了無動靜。朝家勘罪。亦由此而稽滯。況其弟奎景事出後。尤不可一任其自在。請前後金吾諸堂。幷從重推考。令該府刻期督捧。仍施當律。從之。敎以。責在該道。該道監司亦爲推考。
정조 5년 · 강
兩司陳啓討逆。賜批。大司憲李★(土+甲)。大司諫趙尙鎭。
정조 5년 · 목
★(土+甲)等啓言。噫鄭妻尙寄海島。龜柱亦保首領。至於相福之凶。無異獜漢。瑩中之惡。亦如相福。丙申諸賊。次第和應。始有賊翔賊輅。終有凶能凶範。近所謂討逆之論。淊淊皆應文備例之言。而昧昧乎探本塞源之義。臣等謂相福瑩中。明示邦刑。其餘諸賊一。幷允從三司之請焉。批以。業已悉諭矣。命捧稅捧糴徵錢作奸。各別嚴飭。大司諫趙尙鎭啓言。凡賦於民者錢與未。名色各異。不相換作。以絕奸弊。而近來外方吏胥輩。於錢則無可操縱。故每於捧米之際。輒稱麤糲。惟事點退。奸吏侵漁。貪官剝割。多由於此。近聞外邑官吏。勿論營需官需。捧稅捧糴。退米徵錢。比前尤甚云。如不嚴飭。則歉歲貧民。何以支堪乎。臣謂分付諸道。捧米者捧米。捧錢者捧錢。毋或換色作奸。如有犯者。罪雖在吏。不察官長。隨現重繩宜矣。從之。敎以。大抵飭令稍久。人心狃安。幷與被罪畏刑之心。而到今蔑如。要當更觀前頭。不可無大懲創之政。爲先自備局行會諸道。無論此事他事。凡係不法冒禁之事。巡營另加察戢。無致從厚重究之意。各別嚴飭。
정조 5년 · 강
命前掌令朴宗彥。施以刊改。
정조 5년 · 목
大司諫趙尙鎭啓言。向來以憲府下隸之侵害江民事。大臣筵奏。秋曹査實。夫憲府自是正風俗衙門。則伊時臺臣。一二風聞。未必爲罪。而其中前掌令朴宗彥。則一望居臺。富民推捉。多至十數人。其陪隸及食主人。以慫慂徵賂。至被定配之律。臺閣貽羞。莫此爲甚。臣謂朴宗彥施以刊改之典。自今憲府之官。事係風化。所聞眞的。則具罪目。移送刑曹。刑曹覈實照律。添入於錄啓文啓中。則法府風聞舊規。可以不廢。都民非罪橫侵。可以自除。府隸作弊。可以知戢。以此定式似宜矣。從之。
정조 5년 · 강
玉堂陳啓請相福安置。賜批。校理尹㬦。副校理李敬一。
정조 5년 · 목
㬦等啓言。俄者三司所請。實是一國共公之論。而未蒙允兪之音。合辭諸賊中。相福最是覆載間難容之巨慝也。至若鄭妻龜柱瑩中等三凶。方在島置之中。而相福之罪。旣與三凶。一而二。二而一。則竄配之典。何所拘而不爲乎。臣謂放歸田里罪人相福。依三凶例。姑先絕島安置宜矣。敎以。設心之潛慝。造謀之危怖。與逆獜賊瑩。毫無加損。若乃看作軌牽。爲厥前茅。眩惑上聽。陰害諸宮。甚至幻出翔雲之急書。響應養厚之凶言。倘有三尺之典。豈逭肆市之律。特因已經大官。不欲遞置大辟。此非忽於誅討而然也。
정조 5년 · 강
命副司直金魯永拿處。兩司幷罷職。
정조 5년 · 목
副校理李敬一啓言。臣於日前 景慕宮動駕時。以侍臣進參。目見可駭之事。今始仰達矣。伊日大駕方臨咫尺之地。而副司直金魯永。以便褻毛具。橫截班次。不少回避。臣謂金魯永亟施譴削之典宜矣。從之。敎以。令該府拿問處之。設置兩司。輦前導駕。欲以糾察此等之事也。然而目擊此事。迄無一言。致使玉堂替行。言官之事。其貽羞臺閣。孰大於是。伊日侍臣兩司。一幷罷職。
정조 5년 · 강
命憲書齎咨官回還時。另擇道內守令擧行。
정조 5년 · 목
承旨李在學啓言。憲書齎咨官回還時。本道都事領延卜入栅外。管其交易。掌其搜驗。責任之重。無異於書狀官。而近來多不擇差。不能見重於商民。亦多貽笑於殊俗。臣意則此後勿送都事。自巡營另擇道內守令中曾經侍從者。定爲差員。使之依都事例。擧行定式。似爲便好。請下詢大臣處之。予詢大臣。領議政徐命善啓言。臣亦曾經灣尹。故稔知此弊。若依承宣所奏擧行。則必無貽羞僨事之慮。如是變通。恐爲得宜。而侍從守令中。如無可合人。雖蔭官守令。亦似無妨矣。右議政李徽之啓言。依承宣所奏擧行似好矣。從之。
정조 5년 · 강
緘推江原監司金憙。
정조 5년 · 목
承旨李在學啓言。卽見江原監司金憙褒貶啓本。則無題目而只書上字者居多。請推考。敎以。夏間旣有飭敎。又有定式。貶目磨勘。諸道率皆遵守。而獨於本道。若是擧行。事極怪訝。爲先緘辭。從重推考。原啓本還爲下送。更爲磨勘。罔夜上送之意。自政院申飭。
정조 5년 · 목
敎曰。吏兵房承旨。持褒貶啓本入侍。 京畿監司李亨逵啓本。重林察訪李萬英。欲觀來效。中。 忠淸監司金文淳啓本。德山縣監李惟稱。允矣愛民。勖則在剛。新昌縣監趙時種。勤勵可尙。柔善宜勉。木川縣監李德熙。治法固好。檢報頗疏。幷中。稷山縣監柳東亨。誠雖圖治。材難責賑。唐津縣監安羽濟。縱勉衰老。難了災邑。幷下。 黃海監司黃昇源啓本。鳳山郡守具世勣。治固著績。事或報謗。中。　江原監司金憙啓本。杆城郡守趙漢鎭。宜永民譽。何多僧怨。下。 全羅監司朴祐源啓本。沃溝縣監朴行淳。旣勤賙政。益勉剛克。和順縣監朴明淳。治固勤勵。語欠款厚。幷中。寶城郡守閔百彬。斂胡及僧。政多委吏。同福縣監李奎亮。民頑吏猾。奈此衰懦。幷下。 慶尙監司趙時俊啓本。昌原府使趙升鉉。疏率宜警。賙賑以誠。居昌府使金景濟。誠切願治。稅或遺奸。奉化縣監尹廷烈。雅規可喜。板禁差擾。彥陽縣監李彥愼。管庫雖忽。了賑果善。機張縣監安德鵬。販奸宜察。賑事無闕。比安縣監金翼均。慈諒之政。或有糴弊。幷中。英陽縣監李命圭。糶販稅濫。一未覺察。下。 平安監司徐浩修啓本。熙川郡守蔡顯五。綜察宜勉。勤謹足尙。郭山郡守高雲瑞。始何損體。今乃覺非。幷中。慈山府使南柱老。差任錄卿。兩開賂門。孟山縣監李★(王+建)。倉虛民饑。徒事瞞報。幷下。 咸鏡監司鄭元始啓本。定平府使申光復。固知質多。可惜才短。文川郡守李有喆。誠勤固有。還鎭何錯。鏡城判官盧瑞國。所貴恬淡。益勉振刷。幷中。利城縣監陳盛漢。亦足太甚。不去將何。下。
정조 5년 · 강
遞東萊府使趙英鎭。
정조 5년 · 목
領議政徐命善啓言。東萊府使趙英鎭。以身病呈狀。請許遞。從之。
정조 5년 · 강
有政。吏曹判書鄭民始。參判金文淳。兵曹判書李性源進。
정조 5년 · 목
敎曰。兵曹參議尹冕東許遞。與臺諫未差代。今日政差出。 以李萬育爲承旨。柳翼之洪宗藎爲掌令。李永耉爲熊川縣監。李廷衡爲咸昌縣監。朴聖泰爲司諫。吳泰賢爲持平。金寅爕爲正言。閔光昇爲嘉山郡守。李尙謙爲都總管。
정조 5년 · 강
遞承旨徐有防李世奭。以沈念祖李顯永代之。
정조 5년 · 목
敎曰。左承旨右副承旨。見有實恙。許遞。前望單子入之。
정조 5년 · 강
以李顯永爲義州府尹。李秉模爲東萊府使。幷備薦也。
정조 5년 · 목
政院。以顯永時無加資啓稟。敎以。加資。
정조 5년 · 강
以李顯永丁範祖爲承旨。徐有防爲吏曹參議。幷前望也。遞承旨丁範祖。以尹師國代之。尋遞。以尹塾代之。
정조 5년 · 목
政院。以範祖在外。啓請下諭。敎以。許遞。前望單子入之。又以師國方在奪告啓稟。敎以。然則勿施。前望單子入之。
정조 5년 · 강
以申大升爲義州府尹。
정조 5년 · 목
敎曰。塞門鎖鑰。難付生手。移授銀臺。意在欲試。本府。況是居中之窠。必須十分另擇。可洗前愆。義州府尹有闕之代。無論曾經守令或道內守令。有履歷聲望人中擬薦之意。言于廟堂。
정조 5년 · 강
命黃海監司李敬養。越俸二等水使李潤慶重推。
정조 5년 · 목
敎曰。似必同時修上。而兵營貶目。昨日封發。今日已到。監營啓本。尙不來到。且以程道言之。海營比黃閫稍近。又況飭敎未幾。稽忽愈甚。其爲貽笑李潤慶。當如何哉。黃海監司李敬養。越俸一等。今則監營擧行若此。更欲推委何處乎。封發日子遲滯委折。令備局査實營屬撥將處以聞。又敎曰。水營距監營。遠爲百餘里。且況監司限滿後。往復磨勘云。而十四封啓。十五人啓矣。監營則又未免後於水營。俄於兵閫。貶目先到。猶有飭敎。到今其爲稽忽。奚比於是。該監司李敬養。越俸加一等。以二等頒布。其委折自備局一體査問以聞。○敎曰。圖中之弊。朝禁至嚴。在渠道理。豈擇炎涼。無端書中。是非圖求乎。藉令眞有稽滯事務之事。渠焉敢慢忽至此。以此以彼。極爲無狀。大抵特卑白翎。俾洗中和疵政。則含畏不暇。豈敢更生他念。然具純事姑舍是。貶題未免曲循。黃海水使李潤慶從重推考。雖以監司言之。何乃艴然於私憾。而不曾照察於公事。可知其謹署而初不持難矣。監司李敬養推考。
정조 5년 · 강
分揀守門將具達遠等拿處。
정조 5년 · 목
兵曹啓言。守門將拿致捧招草記事批下矣。敦化守門將具達遠等嚴問。則攔入多少誰某。終不直陳。其餘各門守門將。同辭發明。請幷拿問重勘。敎以。若論無形之罪。奚特拿處而已。然姑從三令之意。拿處分揀。敦化金虎曜金丹鳳四門。三昨日及昨日守門將。分俵各門入直。下敎前無得替直。番單子。除此數受點。閽禁雖欲爲之。疲殘守門將。安望守法不撓。責在本曹。爾與判堂商確。此後申明嚴禁。凡有現捉。幷與各該司堂郞。從輕重論罪。載在法典。而近來此事專廢。此亦修擧處也。
정조 5년 · 강
命時囚李福潤。捧供以聞。
정조 5년 · 목
因拿囚啓目。敎以。明日捧供以聞。
정조 5년 · 목
予曰。海伯再次越俸。一番推考乎。承旨李在學曰。然矣。予曰。具純渠以近侍之人。固當悉心奉職。而今此圖中。極甚駭痛矣。在學曰。相福之負犯。若是深重。而今此下批。終不允許。公憤所在。不勝抑鬱矣。予曰。已經大官則不置大辟。自是我朝家法。雖曰負犯如此。終難允從矣。承旨以此批答。卽爲頒布。予曰。一二直提學久事勤苦。若出外暫休。似甚便宜。而今玆李秉模出去之後。本閣試官。無以差出之望矣。予曰。近來門禁。終難痛禁乎。昌聖曰。本曹堂上有難躬察。郞廳則威令不行。每有攔入之擧。不勝惶悶矣。予曰。古則謂君門如海。而今則宮門如市。此亦紀綱所在矣。昌聖曰。聖敎至當矣。予曰。學製盡爲設行乎。承旨沈念祖曰。金載瓚學製。姑未設行矣。
정조 5년 · 강
命箕子墓修改時。監司親詣監董。
정조 5년 · 목
因平安監司箕子墓莎草修改狀啓。敎以。祭文。臨時令內閣知製敎撰進。修改時監司親詣監董。仍爲獻官行祭事。預爲下諭。東明王墓。春巡後。亦有如有執頉處。此則距營門稍間。修改及設祭時。令地方官替行之意。一體下諭。祝文則亦令內閣知製敎措辭撰進。
정조 5년 · 강
大提學金鍾秀。從縣道上疏。乞遞本兼新舊之銜。賜批。
정조 5년 · 목
疏略曰。臣於三館新命。義在難進。匹夫微諒。死不敢移。重擔未卸之前。分當續有籲呼。期被譴勘。而臣母床席沈淹之中。又遭逆理之慽。左右扶護。實無暇及於文字辭免。卽伏奉傳敎。以跋文事急。促臣上來。噫無文竊柄。已退媒進。卽臣必辭之義。若臣目下之私。則臣母之側。惟臣而已。跬步離捨。其勢末由。雖以本兼諸任癏曠之爲弊言之。身伏鄕曲。名係京司。病公害事。無往非罪。至若藝館節目。往復議定。緣臣曠闕。收拾無人。此亦臣之罪也。從縣道上聞。乞察烏鳥私情。將臣本兼新舊之銜。一幷鐫免。批以。縱急將護。何妨暫膺。卿其勿辭。斯速上來謝命。
정조 5년 · 강
遞承旨尹塾李顯永李在學沈念祖。以鄭趾煥尹冕東李獻慶鄭象仁金宇鎭爲承旨。尋遞趾煥冕東象仁宇鎭。
정조 5년 · 목
政院。以塾在外啓請下諭。敎以。許遞。前望單子入之。 敎曰。聞其病勢甚谻云。同副承旨李顯永許遞。前望單子入之。又敎曰。朝有謝恩守令留待之命。承旨誤書頒布。入侍命下之後。以散去入稟。事甚不察。左承旨李在學遞差。又敎曰。內閣番次苟艱。一直提學沈念祖所滯承旨許遞。 政院以趾煥在外啓請下諭。敎以。許遞。又以在外及未差代。開政差出啓稟。允之。敎以院中苟艱莫甚。違牌承旨。聞有實恙許遞。除實病及老病元在外受由在外。以在京無故人擬望。 敎曰。聞其實恙。似難供劇。左承旨金宇鎭許遞。
정조 5년 · 강
命江都軍物反庫擧行。切勿貽弊外邑。
정조 5년 · 목
敎曰。內在軍器江都別置條齎去及本府所在內軍物反庫次。今二十一日別軍職申應周。齎奉標信及物件下去。卿其預爲知悉。待到府日秖受。與別軍職眼同入庫。擧行形止。聯名狀聞。待竣事。卿與別軍職上來。下諭于江留。亦以此意。一體下諭坼伯處。沿路輸轉之事。已有區劃。問于奉命人擧行。切勿貽弊外邑事。卽爲成送有旨。
정조 5년 · 강
重推大提學金鍾秀。注書李祖承。
정조 5년 · 목
敎曰。疏批已下。撰進跋文。不容一任其遲滯。且聞進住近地。情理雖曰難捨。苟欲肅命。可費數晷。虛縻幾月。無意上來。公義所在。未甚妥當。況今歲色垂暮。逖違已久。能無戀結之心乎。大提學金鍾秀從重推考。更自政院。各別催促。 又敎曰。注書李祖承入啓擧條批旨。錯書處甚多。事極駭然。從重推考。承旨亦不檢察。烏可無警。推考。
정조 5년 · 강
有政吏曹判書鄭民始。參判金文淳。參議徐有防進。
정조 5년 · 목
以趙瑍李東馨申應顯爲承旨。李弘之爲三陟府使。金宗範爲平昌郡守。尹行醇爲 莊陵參奉。初仕也。
정조 5년 · 강
命校正堂上蔡濟恭。斯速上來。
정조 5년 · 목
敎曰。此等遭罹。自昔何限。而重臣之深引不出。予實莫曉。所謂對擧之章。已令勿捧。到今又無難進之端。重臣每以退之一字。斷斷爲說。決不從施之意。疏批業有及之。處義雖重。分義宜顧。且聞寶鑑編役就緖。進呈日子不遠。身帶校正之任。豈可不參是班。校正堂上蔡濟恭。斯速上來事下諭。
정조 5년 · 강
命時囚李福潤議處。李濟逵等勘放。鄭駿采等定配。高賢喆分揀。
정조 5년 · 목
義禁府啓言。前佐郞李福潤原情。泛稱遲晩。請刑推得情。敎以。除刑推議處。又啓言。前都事李濟逵柳煥星洪檊丁志德徐有豊李舒永等。身爲獄吏。拘私蔑法。囚繫之狀。綻露無餘。而漫漶爲說。全事牢諱。其詐不以實之罪。有難容貸。各杖一百徒三年。幷公罪施行。允之。敎以。柳煥星丁志德李舒永功減一等。徐有豊議減一等。又啓言。典獄署參奉李師漢。身爲獄吏。莫重傳敎罪人。初不繫囚。以此照律。杖一百收贖。告身盡行追奪。私罪施行。允之。敎以。功減一等。又啓言。前別軍職鄭駿采。偃處馬房。出入大廳。此等所犯。不爲直陳。以此照律。罪杖一百收贖。告身盡行追奪。徒三年定配。私罪施行。允之。又啓言。前參奉宋獻圭。羅州牧黑山島定配。請押送。敎以。島中編配之彌滿。不可不念。無論絕島與近島。流竄最少處。更定配所發配。又以中官高賢喆拿囚啓。敎以。分揀放送。又以駿采瑞山郡定配押送啓。敎以。配則分揀。
정조 5년 · 목
刑曹啓言。文義縣殺獄罪人鄭太孫獄事。本旣多疑。又有可恕。眞所謂罪疑者。而獄體至重。有難輕議。請上裁。敎以。深夜山村。兩人相鬪。一生一死。屍有傷痕。殺人之目。自歸生者。大凡殺獄。始因微細而成鬨。遂至轉輾而致斃者。十居八九。則其心之出於必殺不必殺。不足較計。而但足踢傷處之方圓㾗癮。昭載無冤錄。而海達傷處。長爲七寸。而初不方圓硬正微堅。而且無痕癮。巳時罷會。二更帶酒。實不近理。蓋此相鬪時泥醉。決是從別處討飮。旣從別處討飮。則安知非更從別處逢打乎。種種事端。多屬疑晦。子之衛毋。倫理之常。其母被擠於人。而其子往救之。昏夜莾蒼之中。設有乘憤一踢。摚着要害之事。有難直驅於殺越之科。續大典殺獄條有曰。其父被人毆打傷重。而其子毆打其人致死者。減死定配。被擠受打。雖有輕重。亂一踢。亦有區別。以此分曉。自可傍照。論以獄情。不無二可疑之事。參以倫理。又著一可恕之端。以此以彼。傅之生道。不害惟輕敦俗之道。文義縣殺獄罪人鄭太孫。特減一律定配。
정조 5년 · 강
社稷祈穀祭省牲省器。命躬行。
정조 5년 · 목
禮曹啓言。來正月初四日 社稷祈穀祭省牲省器。以親臨磨鍊乎。敎以。謹當躬行矣。
정조 5년 · 강
召見承旨鄭志儉。武臣崔爀于誠正閣。
정조 5년 · 목
予曰。吏兵曹開坼坐起。何當爲之耶。志儉曰。以海西貶本之未下。姑未開坐云矣。予曰。卽當啓下。必以今日內擧行事分付。予曰。爾居何處乎。爀曰。居在義州矣。予曰。以何履歷加資乎。爀曰。以別付料久勤。曾經僉使矣。予曰。此疏爾能親製乎。爀曰。臣習知本事。故構成一編。而借筆於洞居儒生矣。予曰。要地形便。爾其詳陳。爀曰。廿八嶺形便。已悉於疏中矣。予曰。昌城防禦使移設龜城。有何損益乎。爀曰。昌城壓臨彼地。所處太露。龜城地且不露。爲昌城義州朔州三邑要衝。而關係甚堅。以此移設宜矣。予曰。當初防禦使之設於昌城。有何所由乎。爀曰。臣聞流來之言。則野人侵掠近境。故爲示威權。取其太露之地。以爲設置防禦之任矣。予曰。威化島耕墾事。亦在爾疏中。若使居民起墾。則必有犯越之慮。爾議有何所據乎。爀曰。雖云地近彼境。旣非交通要路。且此島形止。西有二大江。距彼境稍遠。以戍左三十六幕言之。九里島於赤島黔同島蘭子島。皆耕墾居民。而只隔一江。與彼地最近。初無犯越之事。況威化島旣隔二江。稍遠彼境乎。以臣賤見。蘆林滿島隱身犯越。猶有可慮。假使芟夷闢土。則似無犯越之患矣。予曰。昔旣居民。而中間廢棄之由。爾可詳知乎。爀曰。臣生長本州。龍灣邑誌。曾所目見。則彼境海州衛金州衛。有野人侵掠之患。故恐其害及於此。因爲徙其民陳其地者。所以然矣。予曰。然則居民耕墾。有何所益乎。爀曰。加老嶺下古介。地旣要衝。而素無城堞。又無鎭堡。今若築城設鎭。則本府雖曰邊地巨邑。所儲軍餉。元來數少。似不足於戍卒鎭供之糧。以爲耕墾收稅。以補不足宜矣。予曰。爾以邊地武夫。所陳詳明。甚可嘉矣。予曰。爾更有所陳者乎。爀曰。此外無復仰達矣。予曰。移設防禦。築城耕居。以爾一人之言。不可輕易許施。當令廟堂議處。爾則姑爲退俟。
정조 5년 · 강
遞承旨李獻慶。以李在學代之。
정조 5년 · 목
敎曰。院中苟艱莫甚。在外承旨許遞。前望單子入之。待下批牌招察任。
정조 5년 · 강
命邊將別將褒貶。依釐正關文擧行。
정조 5년 · 목
敎曰。同文之義。業有提敎者。而至若考續。尤係有國大政也。寘殿寘最之目。似宜均一。其制無甚參差。而觀於邊將別將題品規式。道各異例。或以四字磨勘。或以八字磨勘。甚至京畿邊將。亦以四字題品。在所釐正之擧。兵曹判堂取考各道啓本。劃一成式。行會諸道。自來年春夏褒貶。依釐正關文擧行之意分付。
정조 5년 · 강
重推兵曹判書李性源。承旨申應顯。
정조 5년 · 목
敎曰。夏考飭敎之後。東伯貶題。不有定式。循舊磨勘之。故因承宣執奏。監司則推考。題目則下送矣。觀此慶尙左水使題目。四邊將之不書等第。與東伯無異。而御前開拆已過。擬待該曹開拆開坐時執奏。而俄於草記。却漏是事。今則不可不替行該曹之事。該水使依東伯例捧傳旨。元啓目還下送。更令磨勘上送。該曹堂上從重推考。 敎曰。此承宣之不緊微稟。雖曰非今斯今。莫重奏御文書之終日掩置。已極駭然。而曾莫自反。乃反分疏。末又微稟。近日政院。多是生疏之人。太無頭緖。此承宣老鍊之。故修擧意或稍優。夷考擧行。無非顚錯。承旨申應顯從重推考。
정조 5년 · 강
命吏兵批開拆草記。改修整以入。
정조 5년 · 목
敎曰。此後吏兵批開拆草記。自上點下之人。上考則以中考施行。中考則以下考施行之意措語。而原貶題則勿書事。定式施行。此草記改修整以入。兵曹啓言。白翎僉使具純。置諸中考。致勤點下。請下考施行。允之。敎以。此後則點下降第人。勿書元題目事。俄有定式。依此爲之。
정조 5년 · 강
金吾。以宋獻圭興陽縣島配押送啓。
정조 5년 · 목
予曰。金虎門仍留。備邊郞發牌。待令於政院。在學曰。故失馬單子修正以入事命下矣。當以都數書入乎。予曰。四匹以上書入。均是故失邑守令。而堂上必爲遞歸。堂下則罰止越俸。實無義意矣。在學曰。堂上守令。則以其降資之故。不得不遞矣。予曰。納粟人給帖後。都成册上送與否。問于備局吏以稟。
정조 5년 · 강
左承旨趙瑍疏。陳母病乞遞。批許救護。
정조 5년 · 강
副司勇崔爀。陳疏請威化耕墾及昌城防禦移設。賜批。
정조 5년 · 목
疏略曰。鴨江纔到灣城。而分爲三江。中有一島名。曰威化。土沃而周可七八十里。島之外。又有二江。則旣非彼我地交通之路。而廢不居者。屢百餘年。如令無土之民。從願耕墾。則田可爲三千餘日耕。使作屯田。收稅以納。則穀可爲數萬餘斛。鎭供軍食。用此而瞻足也。海東重藩。莫若關西。關西要地。莫若十八嶺也。昌城府。卽邊塞壓臨之地。賊兵要衝之路也。防禦使之不可無之。而第念防禦使之爲官。閫外之一重任也。處之不宜太露。禦之亦有奇權。豈若龜城之地不太露。禦有奇權哉。臣謂官其官城其城。而防禦之任。則捨彼就此。亦宜矣。乞察其愚而財擇焉。批以。防禦之移彼設此。自昔云然。而合施便否。未可遽決。與敷陳諸條。許令廟堂稟處。爾其退俟措劃。
정조 5년 · 강
判下兵曹 社稷祈穀 祭省牲省器。親行時軍兵磨鍊草記。
정조 5년 · 목
因該曹草記。敎以。訓局軍兵隨駕。馬軍二哨。步軍十二哨。爲先後廂。禁軍則三番隨駕。兩營留陣。
정조 5년 · 강
遞承旨趙瑍。以李世奭代之。
정조 5년 · 목
敎曰。受由承旨許遞。前望單子入之。
정조 5년 · 강
飭三道道臣及銓曹。
정조 5년 · 목
敎曰。古人以豫之一字。爲荒政之最先務。蓋豫則可以救之於未病。病則雖欲濟之而無及故耳。今年之荒。嶺南最甚。而湖南關北。亦皆告饑。自秋迄今。九重宵旰之念。未當一日不遍於三路也。活民之方。惟在於賑濟。賑濟之政。專委於牧守。凡我三路之牧守。所以豫講之者。果何如也。日前因大臣筵奏。以精抄飢口之意。行會申飭。而此特給賑時事耳。若乃鳩穀必精。沈醬必熟。察民產之裕餘者。而勸以賙竅。簡人吏之能當者。而導以殫誠。多方措劃。確有成規。此卽所謂豫講之術也。顧今歲律垂暮。開春不遠。未知設賑之邑。果皆從事於斯乎。不然則予恐吾民之病乎飢而莫之救也。且春初始賑。分等而付飢口者。所以視其緩急而救之於未病也。其或被災尤酷。目前爲急。則又何可坐待春初。不思所以豫救乎。若嶺南之下道。風水奔蕩。田廬漂壞。初無一粒之收者。蓋多有之。況今典賣已盡。乞貸亦乏。入而無甁甖之儲。出而絕支賴之所。則其何以糊口而卒歲。時値隆冬。雪寒疑烈。炊烟已斷。凍餓俱切。呼號莫聞。顚連在卽。每一想像。爲之心酸。未知若此之類。亦果有以趁時賙急乎。不然。則予又恐吾民之不及賑。而已病乎飢也。噫當鄭公之安集流民。法尙簡便。李道傳之周審村里。躬冒風雪。豈非今日牧守之臣所可師則者耶。大抵方伯守令。視官如逆旅。不曾擔作已任。妨公害民。孰大於是。然而方伯之歲一遞易。殆成故常。此則朝家之所可自反處。矧當歉歲。惟其久任責成之方。另欲留意。各須竭心殫力。隨宜賑乏。而必以豫爲務。俾無一民之捐瘠。副予隱恤之至意。予每誦程伯子之言。反諸身省檢。其言曰。雖一命之士。苟存心於愛物。於人必有所濟。予更爲卿等誦之事。下諭于慶尙全羅咸鏡等道監司處。仍命此下諭一通。書下廟堂。自廟堂謄關措辭。嚴飭三道道臣處。如是申諭。而萬一有一夫一婦流離捐瘠之患。先自道伯。難免重勘。以此意行會。嶺南賑邑守令仍任事。何必遲待回啓。依狀請施行。三道賑邑守令貶罷之代。令該曹各別擇差下送。嶺南年事。沿邊爲尤甚。而此等邑倅。銓曹差遣。每在不勝任之類。前後飭敎。歸之弁髦。今番則惕念注擬之意。另飭銓曹。
정조 5년 · 강
命納粟人給帖之混淆。令備局釐革。
정조 5년 · 목
敎曰。納粟人給帖。雖是荒年不獲已之擧。而爵秩之屑越。在所當念。今年三道所請。只是北道爲三百張。而餘皆數極夥多。予則以爲。此亦兩南伯不審之一端。且聞帖弊之虛實混淆。愈往愈甚。自備局嚴飭兩南伯處。毋或襲謬循舊。雖以餘帖上送後事言之。安寶官敎事面。何等莫重。而貯置該司。尤無義意。亦令備局。釐革此弊後草記。
정조 5년 · 강
吏曹。以守令降考啓。
정조 5년 · 목
該曹啓言。考見京外褒貶啓本。則淸道郡守李白圭。以鄕奸遺照爲目。知禮縣監尹晦東。嬖謗奚信爲目。迎日縣監辛普謙。曷不遙制爲目。長興府使吳璟。僧弊宜恤爲目。雲山郡守朴重慶。吏治或疏爲目。幷宜置下考而置中考。五邑守令。請幷罷黜。允之。
정조 5년 · 목
因義禁府照律啓目。敎以。分揀放送。
정조 5년 · 목
敎曰。中官李允默梁大宜方得賢趙命華洪宜福。幷拿處。
정조 5년 · 목
予曰。春帖子。抄啓文臣中閣臣。當自內閣製進。政院抄啓。則改付標以入宜矣。志儉曰。然則無故文臣。極爲苟艱。實難推移。何以爲之乎。予曰。無以充數。則減數何妨。志儉曰。下敎如此。當以此改付標以入矣。予曰唯。
정조 5년 · 강
召見校正郞廳李家煥于誠正閣。
정조 5년 · 목
予曰。校正今至何境乎。家煥曰。儀註出草。幾至半役矣。予曰。何當告完乎。家煥曰。當寒董役。似難速成矣。予曰。今者考出。爲幾年帙乎。家煥曰。考出幾至四十年。而至於朝儀。自乙酉以後。初無載錄矣。予曰。考正何以爲之乎。家煥曰。參考日記以正矣。予曰。承旨在秋曹時。能善聽訟乎。申應顯曰。臣本憒憒。何能聽斷乎。向以一訟處決事。至有稱冤擊錚之擧。尙不勝惶悚矣。予曰。訟民稱冤者。果何事也。應顯曰。以不許貢物之還退。至有此擧矣。予曰。近日樂全堂集。果消日矣。何不入梓乎。應顯曰。其時文多時諱。故不得開刊矣。
정조 5년 · 강
敦寧都正尹塾。上疏自辨。仍陳無敦寧乞遞。賜批。
정조 5년 · 목
疏略曰。臣待罪驪州時。觸怒於其時道臣。乃以貪汚之名。加之於臣。就其疏中。大同反作。將校闕點。八藪起耕。商船收稅。漏戶徵錢等說。言之鄙矣。臣欲塞耳。而曾與面對時。一一劈破。渠亦知誣。而及其投疏。故爲强口構捏者。誠不滿一哂。惟彼鄭好仁。身爲重臣。締結販商。合謀牟利。末乃貽羞於其兄。及夫綻露。移怒於直陳之臣。道臣雖曰尊重。臣何敢畏其威。而不爲擧實直告於王府淑問之下乎。臣旣得罪於勢族。一身難容於朝廷之上。衆謗橫流於波蕩之中。縱聖上憐而曲貸。臣將何顏復廁於淸班乎。況臣驪州牧解由未出。且見叨之職。曾以無敦寧陳章獲遞。則其在處義。前後一例。出付有司。照例遞改。批以。疏辭下該曹稟處。
정조 5년 · 강
命內儲軍物及器用辛丑條。藏于別庫後狀聞。
정조 5년 · 목
敎曰。內儲軍物及器用。別置本府。設施之法意。可以仰認。昔在 列祖。賞以行之。作爲故常。而間因京用之浩多。又徑各庫之回祿。餘存之數。不啻千百之一。每有仰述舊例之意。諸凡用度。務從省約。京外歲貢。未或浪費於不急無益之務焉。非曰節用。亶欲繼志。御極以後。不無經紀物種。而又於昨夏時敏之火。盡入燒燼。伊後更復留意貯置。今始就緖。以內在黑角長弓四百五十張。黑角帿弓五十張。黑角尙方弓三百五十張。別造黑角弓五百張。方物角弓一百張。竹弓五十張。檜木弓五十張。校子弓四百五十張。六兩强弓一張。合弓子二千一張。狄磨箭一百部。別筈長箭一千七百部。自筈長箭一千五百部。自筈片箭二千部。合箭五千三百部。筒兒二千介。方物筒箇五百六十部。黑黍皮銀入絲筒箇四十部。合筒箇六百部。胡製環刀一百柄。淸製環刀一百柄。長劍十五柄。短劍十柄。合刀劍二百二十五柄。鳥銃三百柄。鐺銀搶十柄。鞭棍二十柄。三鄕竹三百浮。金海竹一百浮。興陽竹五百浮。常箭竹一千一百三十八部。合箭竹二千三十八部。二張付油芚二十番。六張付油芚十番。合油芚三十番。鞍籠二部。白綿紙字字封二百番。楮注紙宙字封一百番。常紙四百卷。白紙天字封五十卷。大厚紙玄字封二十卷。合紙七百七十卷。端午扇一千柄。丹木一萬斤。白磻二千斤。白蠟一百斤。方物硯五十面。引刀一百柄。剪子一百把。木槵子一萬介等。名以辛丑別置條。別定別軍職申應周齎奉標信。兼領物件。今二十一日下去。卿其照數領受。與別軍職眼同。藏于別庫後。形止狀聞事下諭。
정조 5년 · 목
政院。以二十一日取稟也。
정조 5년 · 강
命納粟人給帖後。餘帖上送。
정조 5년 · 목
備邊司啓言。納粟人給帖之虛實混淆。釐革後草記事命下矣。此後設賑時。如有末分之餘帖。畢賑後。卽爲堅封上送於本司事。發關知委於諸道。而上來後洗草一款。亦自本司。請定式施行。允之。
정조 5년 · 강
分揀中官李允默梁大宜方得賢趙命華洪宜福等拿處。
정조 5년 · 강
命前慶尙左水使金海柱。削職拿問。
정조 5년 · 목
因刑曹海柱推考緘答。敎以。此等緘答。前所未見。渠以幺麼武弁。敢於特敎緘問之下。焉用沒實對供。事之駭然。莫甚於此。爲先削職。仍令該府拿問定罪。 因義禁府海柱拿囚啓目。敎以。待明朝捧供以入。
정조 5년 · 강
命時囚金魯永。更捧口招以聞
정조 5년 · 목
義禁府啓言。副司直金魯永原情。泛稱遲晩。所當請刑。而曾經侍從。請除刑推議處。敎以。近來陪班。經造徑歸。一任其所爲。揆以紀綱。萬萬駭然。至於此囚。奚特徑造而已。騎馬遮面。戛過於侍臣班前武藝陣頭云爾。則其爲妄着。孰甚於此。然其爰辭。全昧嚴畏之義。但稱矇然云云。此等供辭。豈可判下。究厥所爲。可謂罪上添罪。此供辭勿施。前後罪狀。更爲捧口招以聞。
정조 5년 · 강
詣 仁政殿。親押 社稷香祝。
정조 5년 · 목
具翼善冠袞龍袍。乘輿出協陽門。承旨趙時偉曰。禁衛大將李敬懋。見差別雲劍之任。而今此乘輿出門。尙不待令。事極可駭矣。予曰。禁將自是將臣。而今於動駕之際。不爲來待者。誠甚可怪。此等事。兵判何不董飭乎。敎曰。兵曹判書司僕官員推考。詣仁政門。敎曰。 香祝親押後。當詣 眞殿。行展拜禮。該房以此擧行。降輿詣月臺。就版位。親押　社稷香祝。予曰。旣傾而圮。文甚不好。卽令閣臣改撰以進。而以親省牲器之意。添入其中。予當 眞殿行禮後。還御此所。以爲親押矣。乘輿由仁政殿。入萬安門。敎曰。 香祝今已盡撰乎。知入。予曰。　南殿大門。便是 太廟神門外。跟隨帳幕等節。切勿許入。至於 享事之時。諸執事外百官勿入　殿庭。以爲門外行禮。降輿就版位。 香室官奉祝親押如儀訖。承旨鄭志儉曰。檢校直閣徐鼎修。聞有實恙。未能入來云矣。予曰。檢校卽令減下。以爲調病。乘輿出仁政門。由肅章門。入協陽門還內。
정조 5년 · 목
予曰。俄於殿座時。雖已下敎。明日 南殿門內。甚狹窄。百官外儀。預爲整齊於門外。三更後直入　祭班事分付。俾無雜亂之弊好矣。予曰。今日各門。何其晩開耶。予曰。每於殿座時及有事之時。差早開之。俾無臨時窘急之弊。
정조 5년 · 목
敎曰。見於賓筵。卿之調疴可知。其尙稽快復。似此嚴沍。況當經宿將事。强力觸冒。恐致越添。動駕時勿參陪班。待再明日還宮後來待之意。遣史官傳諭于領議政。
정조 5년 · 강
領府事金尙喆箚辭諸任。賜批。
정조 5년 · 목
箚略曰。臣卽一已謝之人。有何擬議於職務。而名未去朝籍。身未退鄕里。從前陳懇。未蒙允兪。今又當殿最之月矣。以臣癃殘。寒疾添苦。每犯闕禮之罪。尙何以束帶赴衙。能行考績之政乎。乞垂鑑諒。將臣所兼諸任。亟先遞改。批以。久未見卿。戀想切切。際聞有愼節。繼用悶慮。卿其安心勿辭。如意將攝。仍命遣史官傳諭。
정조 5년 · 강
領敦寧李溵箚陳病狀。仍乞遞武庫提擧。賜批。
정조 5년 · 목
箚略曰。臣蒙恩調病。今旣多日。而所患諸症。有進無退。明日班行。致身末由。且伏聞以各司殿最行否。有問啓之命。而臣之本兼二司。緣臣之故。至廢應行之考績。仰請處分。乞降威譴。武庫提擧。仍令出代。以爲及時擧行之地。批以。以疾未參。何庸辭巽。卿其安心勿辭。加意善攝。仍命遣史官傳諭。
정조 5년 · 강
正言李延伋陳疏懲討。賜批。
정조 5년 · 목
疏略曰。頃於討逆之疏。尾陳一言。卽西原碑陰事也。前此大臣筵奏。旣又成命已下。臣則僻處窮巷。以致疏語之自歸卽當。而終至避辭之未能別白。臣之孤陋疏闇。於是乎著矣。乞削臣所帶之職。以安私義。嗚呼國賊未討而義理晦塞。至於畿湖之間。變怪層生。德相之罪。與國榮一而二。二而一也。三司之交爭久矣。聖心之寬假太過。此誠根柢之未拔。而滋蔓之難圖也。且其姪煥億。遽有近島薄竄之命。思之及此。不覺凜然。伏願廓揮乾斷。亟允三司之請。批以。已諭前後三司之批矣。爾其勿辭察職。
정조 5년 · 강
假注書趙衍德。以領議政徐命善附奏啓。
정조 5년 · 목
書啓以爲。臣奉聖敎。馳往傳諭于領議政徐命善所住處。則以爲。第當經宿動駕之日。偃然在家。實非私心之所敢安。而若是恩敎之下。不體聖眷之隆勢。强將欠潔之疾。趨造駿奔之列。其在道理。亦涉惶悚。謹當自力隨駕。少伸微分。不參陪 祭。仰承德意。仍於回鑾後。趨詣闕中。祇柢俟召命云矣。
정조 5년 · 강
命金文淳上疏還給。
정조 5년 · 목
因金文淳上疏。敎以。若有辭疏。輒加詬詈若此。則止鬧將無已時。至於今番對章。尤無意義。原疏還給。此後以此等事。復有辭疏。政院亦勿捧入。
정조 5년 · 강
點下吏兵曹歲抄。
정조 5년 · 목
敎曰。吏兵曹歲抄點下者。依例捧傳旨。
정조 5년 · 강
命前直閣金載瓚。仍任前職。
정조 5년 · 강
罷禁衛大將李敬懋職。
정조 5년 · 목
敎曰。近來百隸雖曰怠慢。將臣與庶僚自別。身爲別雲劍。日出後出宮。不能及期進參。將臣若此。士卒之期會不進。何以勘科。此亦大關紀綱。別雲劍李敬懋罷職。又敎曰。不過一時飭罰。禁衛大將姑勿出望事。言于廟堂。
정조 5년 · 강
有政。吏曹判書李衍祥。參議沈念祖進。
정조 5년 · 목
敎曰。在外及未肅拜兩司許遞。今日政差出。○以權以綱徐有成爲掌令。柳翼之沈商賢爲持平。趙錫穆爲獻納。金翊休爲副校理。奇彥鼎爲司諫。李柱國爲左尹。李漢一爲豊基郡守。
정조 5년 · 강
以李敬一爲修撰。尹㬦爲校理。
정조 5년 · 목
敎曰。動駕侍臣。不可不備員。未肅拜館官許遞。前望單子入之。
정조 5년 · 강
命宣傳官李潤集拿處。尋分揀。
정조 5년 · 목
因拿囚啓稟。敎以。分揀放送。
정조 5년 · 강
命別監洪德寬。回示嚴棍。
정조 5년 · 목
因總府武藝別監洪德寬科治草記。敎以。近來飭禁至嚴。雖以今年言之。擬以回示之法。準以重棍之律者。殆近數人。而充軍定配。亦非一再。渠輩所犯如此。今番又不可尋常處之。已令拘繫以置。而草記際此又至。方使訓局牢囚。待用刑時。沙場回示後。嚴棍三十度矣。才有受敎。門外之事。使司謁譏察。則如能檢飭。安有是也。待用棍。令兵判決棍十度。卿府之如是草記。可謂據職。宜有激勸之政。內下箭竹各一部。入直總管親授。